Spoločný návrh NARIADENIE RADY, ktorým sa mení a dopĺňa nariadenie Rady (EÚ) č. 267/2012 o reštriktívnych opatreniach voči Iránu /* JOIN/2012/030 final - 2012/0313 (NLE) */





DÔVODOVÁ SPRÁVA (1) Rada 23. marca 2012 prijala nariadenie (EÚ) č. 267/2012, ktorým sa zrušilo a nahradilo nariadenie (EÚ) č. 961/2010. (2) V rozhodnutí Rady 2012/635/SZBP z 15. októbra 2012 sa stanovujú dodatočné opatrenia voči Iránu, okrem iného sa ním dopĺňajú ďalšie osoby a subjekty do zoznamu osôb a subjektov, na ktoré sa vzťahujú reštriktívne opatrenia stanovené v prílohe IX k nariadeniu (EÚ) č. 267/2012. Týmto rozhodnutím sa stanovuje aj výnimka z reštriktívnych opatrení s cieľom chrániť energetickú bezpečnosť Únie. (3) Aby táto výnimka nadobudla účinnosť, je potrebná zmena a doplnenie nariadenia (EÚ) č. 267/2012. (4) Vysoká predstaviteľka Únie pre zahraničné veci a bezpečnostnú politiku a Európska komisia preto navrhujú zodpovedajúcu zmenu a doplnenie. 2012/0313 (NLE) Spoločný návrh NARIADENIE RADY, ktorým sa mení a dopĺňa nariadenie Rady (EÚ) č. 267/2012 o reštriktívnych opatreniach voči Iránu RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 215, so zreteľom na rozhodnutie Rady 2010/413/SZBP z 26. júla 2010 o reštriktívnych opatreniach voči Iránu a o zrušení spoločnej pozície 2007/140/SZBP[1], so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie, keďže: (1) Nariadením Rady (EÚ) č. 267/2012[2] z 23. marca 2012 nadobúdajú účinnosť opatrenia stanovené v rozhodnutí 2010/413/SZBP o reštriktívnych opatreniach voči Iránu. Toto nariadenie okrem iného stanovuje zmrazenie všetkých prostriedkov a hospodárskych zdrojov, ktoré patria osobám, subjektom a orgánom uvedeným v prílohách VIII a IX k nariadeniu, alebo sú v ich vlastníctve, držbe či pod ich kontrolou. (2) Rozhodnutím Rady 2012/635/SZBP z 15. októbra 2012 sa stanovuje výnimka z reštriktívnych opatrení s cieľom chrániť energetickú bezpečnosť Únie. (3) Toto opatrenie patrí do rozsahu pôsobnosti Zmluvy o fungovaní Európskej únie a na jeho vykonanie je potrebný regulačný akt na úrovni Únie, najmä s cieľom zabezpečiť jeho jednotné uplatňovanie hospodárskymi subjektmi vo všetkých členských štátoch. (4) Nariadenie (EÚ) č. 267/2012 by sa preto malo zodpovedajúcim spôsobom zmeniť a doplniť, PRIJALA TOTO NARIADENIE: Článok 1 Nariadenie (EÚ) č. 267/2012 sa mení a dopĺňa takto: (1) V článku 23 sa odsek 4 nahrádza takto: „4. Bez toho, aby boli dotknuté odchýlky stanovené v článkoch 24, 25, 26, 27, 28, 28a alebo 29, zakazuje sa poskytovať fyzickým alebo právnickým osobám, subjektom alebo orgánom uvedeným v prílohe VIII a IX osobitné služby poskytovania finančných správ, ktoré sa využívajú na vzájomnú výmenu finančných údajov.“ (2) Vkladá sa tento článok 28a: „Článok 28a Zákazy uvedené v článku 23 ods. 2 a 3 sa neuplatňujú: a) na úkony a transakcie vykonávané vzhľadom na subjekty uvedené v prílohe II, ktoré sú držiteľmi práv vyplývajúcich z dohody o spoločnej výrobe, ktorú pôvodne udelil iný zvrchovaný štát ako Irán pred 27. októbrom 2010, pokiaľ sa takéto úkony a transakcie vzťahujú na účasť týchto subjektov na takej dohode; b) na úkony a transakcie vykonávané vzhľadom na subjekty uvedené v prílohe II, pokiaľ sú do 31. decembra 2014 nevyhnutné na splnenie záväzkov vyplývajúcich zo zmlúv uvedených v článku 12 ods. 1 písm. b) pod podmienkou, že tieto úkony a transakcie boli vopred povolené príslušným orgánom na individuálnom základe a že príslušný orgán informoval ostatné príslušné orgány a Komisiu o svojom zámere udeliť takéto povolenie.“ Článok 2 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predsedníčka [1] Ú. v. EÚ L 195, 27.7.2010, s. 39. [2] Ú. v. EÚ L 88, 24.3.2012, s. 1.